钦定古今图书集成/明伦汇编/宫闱典/第050卷 > 神宗郑贵妃
## 钦定古今图书集成/明伦汇编/宫闱典/第050卷 > 神宗郑贵妃

按：《明外史后妃传》：“皇贵妃郑氏，大兴人，父宪成。具《外
戚传》。妃狡媚多智，初封贵妃，生皇三子，进皇贵妃，帝
宠之颛房。时外廷颇疑妃有夺嫡谋矣。万历二十九
年春，皇长子移迎禧宫，十月，立为皇太子。同日封妃
子为福王，皇五子为瑞王，皇六子为惠王，皇七子为
桂王。”当皇太子之未立也，大内北上西门之西，有大
高元殿。妃要帝谒神，设密誓，立其子为太子，因御书
一纸，缄玉合中，赐妃为符契。后廷臣争之强，慈圣皇
太后复坚持立长，而妃又忽失懽，于是遂立皇长子
为太子。帝遣人取玉合，封识宛然，发合虫蚀书尽矣。
帝悚然异之，因助妃广建祠庙以祈福。先是，侍郎吕
坤为按察使时，集《闺范图说》一书，太监陈矩偶见之，
持以进帝。帝赐妃，妃重刻之，坤无与也。万历二十六
年秋，或撰《闺范图说》跋，名曰《忧危竑议》，谓妃欲易东
宫，盖言妖也。妃兄国泰、侄承恩以为出于给事中戴
士衡及全椒知县樊玉衡。以士衡曾纠坤，而玉衡并
纠贵妃。帝重谪二人，而置妖言不问。逾五年，续《忧危
竑议》复出。当是时，太子已立，而疑者未已。《续议》中所
载，大抵祖前议，词益诡妄，时皆谓之妖书。帝得之大
怒，敕锦衣卫搜捕甚急。大学士沈一贯至借以倾危。
同事语见郭正域《沈鲤传》。四十一年，百户王曰干又
告变，言奸人孔学等为巫蛊，将不利于圣母及太子，
语亦及妃。赖大学士叶向高劝帝以静处之，祸遂寝。
其后梃击事起，主事王之采鞫张差，词连贵妃、宫奄
庞保、刘成等，朝议汹汹。贵妃闻之，对帝泣。帝曰：“外廷
语不易解，若须自求东宫。”贵妃向太子号诉，贵妃拜，
太子亦拜。帝又召见群臣于慈宁殿，令太子降谕，禁
株连。于是张差狱遂定。神宗崩，遗诏封妃皇后。礼部
侍郎孙如游争之，乃止。崇祯三年七月薨。谥恭恪惠
荣和靖皇贵妃，葬银泉山。按《方从哲传》：“光宗嗣位，
郑贵妃以前福王故，惧帝衔之，进珠玉及侍姬八人
啖帝。选侍李氏最得帝宠，贵妃因请立选侍为皇后。
选侍亦为贵妃，求封太后。帝已于乙卯得疾，丁巳力
疾御门，命从哲封贵妃为皇太后。从哲遽以命，礼部
侍郎孙如游力争，事乃止。”初，贵妃居乾清宫，侍神宗
疾。光宗即位，犹未迁。尚书周嘉谟责贵妃从子养性，
乃迁慈宁宫。按《孙如游传》，如游累官礼部左侍郎。
万历四十八年七月，帝疾大渐，偕诸大臣受顾命。帝
崩，郑贵妃惧祸深，结李选侍，为请封后。选侍喜，亦为
请封太后以悦之。杨涟语如游曰：“皇长子非选侍所
爱。选侍，后嫡矣，他日将若何？”亟白执政，首举册立于
遗诏。登极三日，公即授诏以请，如游然之。八月朔，光
宗即位。三日，如游请建东宫，帝纳之。俄遵遗旨谕阁
臣，封贵妃为皇太后。如游奏曰：“考累朝典礼，以妃而
后者，乃敌体之经；以妃而后者，则从子之义。祖宗以
来，岂无抱衾之爱，而终引去疾之嫌？此礼所不载也。
先帝念贵妃劳，不在无名之位号。陛下体先帝，亦不
在非分之尊崇。义所不可，则遵命非孝，遵礼为孝。臣
不敢曲徇，自蹈不忠之罪。”疏入未报。按《杨涟传》：涟
擢兵科右给事中。万历四十八年八月丙午朔，光宗
嗣位。越四日，不豫，都人喧言郑贵妃进美姬八人，又
使中官崔文昇投以利剂。帝一昼夜三四十起。而是
时贵妃据乾清宫，与帝所宠李选侍相结。贵妃为选
侍，请皇后封选侍，亦请封贵妃为皇太后。帝外家王、
郭二戚畹遍谒朝士，泣愬宫禁危状，谓帝疾必不起，
文昇药故也，非误也。郑、李交甚，固包藏祸心。廷臣闻
其语，忧甚。而帝果趣礼部封贵妃为皇太后。涟与左
光斗乃倡言于朝，共诘责郑养性，令贵妃移宫，贵妃
即移慈宁。涟遂劾文昇用药无状，请推问之，且曰：“外
廷流言，谓陛下兴居无节，侍御蛊惑，必文昇借口以
掩其用药之奸。文昇之党煽布，以预杜外廷之口，既
损圣躬，又亏圣德，罪不容死。至贵妃封号，尤乖典常。
尊以嫡母，若大行皇后何？尊以生母，若本生太后何？
请亟寝前命。”疏上，越三日丁卯，帝召见大臣及涟，且
宣锦衣官校。众谓涟疏忤旨，必廷杖，嘱从哲为解。从
哲劝涟引罪，涟抗声曰：“死即死耳，涟何罪？”及入，帝温
言久之，数目涟，语外廷毋信流言。遂逐文昇，停封太
后。